Danskere snydt for stor nyhed i Spotify Wrapped

En af årets helt store begivenheder for Spotify-brugere er den årlige Spotify Wrapped, der giver et tilbageblik på brugernes personlige musikår. Men i år bliver vi danskere snydt for den helt store nyhed, nemlig en helt personlig podcast, der diskuterer din musiksmag, lavet af kunstig intelligens.

Spotify er gået sammen med Google og har brugt deres såkaldte NotebookLM-model til at generere podcasten, hvor to værter kommenterer musiksmagen. Men podcasten er desværre kun tilgængelig for Spotify-brugere i USA, Storbritanien, Australien, New Zealand, Canada, Irland og … Sverige.

Sidstnævnte virker måske lidt pudsigt, da de øvrige lande alle har engelsk som hovedsprog. Men det giver åbenbart bonus, at Spotify er grundlagt i Sverige.

Vi kan dog trøste os med, at vi får glæde af en anden ny funktion i årets Spotify Wrapped, nemlig Your Music Evolution, der viser dig, hvordan din musiksmag har udviklet sig gennem året.

De ti mest populære sange globalt.

Generativ AI giver dig også mulighed for at skabe playlister på baggrund af tekstbeskeder eller dine Wrapped-data. Du kan for eksempel anmode om musik fra dine fem mest lyttede genrer eller artister, der minder om dine favoritter.

Du kan tilgå din egen Spotify Wrapped ved at følge dette link.

Mest populære kunstnere på globalt plan.

Apple Music har også udgivet deres pendant til Wrapped, nemlig Replay ’24. Her får du blandt andet at vide, hvor mange dage i træk, du har lyttet til musik fra tjenesten. Også Youtube Music og Amazon Music har hver deres pendant til Wrapped.

Danskere snydt for stor nyhed i Spotify Wrapped