Sådan får du adgang til Apple Music Replay 2025

Når året nærmer sig slutningen, begynder Apple at skrue op for nostalgi-knappen. Apple Music Replay 2025 er landet, og hvis du er abonnent, kan du nu se præcis, hvilke kunstnere, sange og måneder der har defineret dit år i høretelefonerne.

Replay giver dig ikke bare en årlig opsamling – den opdaterer faktisk dine lyttevaner hver måned. Men årets store finale er selvfølgelig din musikfortælling for hele 2025.

Her er den korteste og mest forbrugervenlige guide til at få adgang – uanset hvilken enhed du sidder med.

Metode 1: Fra enhver browser – også hvis du ikke har iOS 26

Det her er den nemmeste måde, hvis du bruger Mac, PC eller en ældre iPhone.

Gå ind på replay.music.apple.com

Log ind med din Apple Music-konto

Scrol igennem dine personlige stats – og tag screenshots, hvis du vil dele dem

Nederst finder du også din personlige Replay-playliste

Det tager under ét minut, og du får hele årets data serveret i et lækkert visuelt layout.

Metode 2: På iPhone eller iPad – hvis du kører iOS 26

Hvis du allerede har opdateret til iOS 26 eller iPadOS 26, er Replay bygget direkte ind i appen.

Sådan gør du:

Åbn Apple Music

Tryk på Hjem

Find sektionen Udvalgt specielt til dig

Tryk på kortet Replay – Alle dine yndlingsnumre

Vælg Afspil dit år i musik igen

Her kan du se dit personlige Replay som en lille minifilm og lave billeder og korte klip til deling på sociale medier. (Dog uden musik i selve videoerne – Apple holder igen på den del.)

Apple Music vs. Spotify Wrapped – igen

Replay blev introduceret tilbage i 2019 som Apples svar på Spotify Wrapped, og selv om det stadig er mindre flashy, har tjenesten én klar fordel: Den holder styr på dine topkunstnere og -sange året rundt. Og i år er delingsmulighederne blevet endnu bedre.

Spotify Wrapped bliver i øvrigt udgivet senere i dag …

Sådan får du adgang til Apple Music Replay 2025